ປ. ທ​ຣຳ ເຊັນ​ດຳ​ລັດ ປະ​ທາ​ນາ​ທິ​ບໍ​ດີ ໃນ​ຄວາມ​ພະ​ຍາ​ຍາມ ທີ່​ຈະ​ຕໍ່​ສູ້ ​ກັບການ​ຄ້າ​ມະ​ນຸດ
ທ່ານ​ນາງ ຄາ​ຕາ​ຣີ​ນາ ຮູ້​ກ່ຽວ​ກັບຄວາມ​ຈິງ​ທີ່​ວ່າ​ນັ້ນ​ໂດຍ​ກົງ, ຫຼັງ​ຈາກ​ໄດ້​ຕົກ​ເປັນ​ຜູ້​ເຄາະ​ຮ້າຍ​ ຂອງ​ການ​ຄ້າ​ມະ​ນຸດ​ເມື່ອ​ລາວ​ອາ​ຍຸ 13 ປີ​ ໃນ​ລັດຟ​ລໍ​ຣິ​ດາ.
ລັດຖະບານທ່ານ ທຣຳ ໄດ້ໃຫ້ຄວາມສົນໃຈຄັ້ງໃໝ່ຕໍ່ບັນຫາການຄ້າມະນຸດໃນ ສະຫະລັດ ທຳນຽບຂາວ ໄດ້ລະນຶກເຖິງວັນຄົບຮອບ 20 ປີຂອງກົດໝາຍ ກ່ຽວກັບ ການປົກປ້ອງຜູ້ເຄາະຮ້າຍຈາກການຄ້າມະນຸດ ດ້ວຍການປະກາດມາດຕະການໃໝ່ ເພື່ອຂະຫຍາຍການລົງໂທດສຳລັບນັກຄ້າມະນຸດ ແລະ ໜ່ວຍສະໜັບສະໜູນສຳລັບບັນດາຜູ້ເຄາະຮ້າຍ ນັກຂ່າວວີໂອເອ ອາດິຕາ ດູແນລລາຣີ ລາຍງານຈາກທຳນຽບຂາວວ່າ ບັນດານັກເຄື່ອນໄຫວ ແລະ ຜູ້ລອດຊີວິດຈາກການຄ້າມະນຸດ ມີຄວາມຍິນດີກັບຄວາມພະຍາຍາມທີ່ຈະຕໍ່ສູ້ກັບບັນຫານັ້ນເພີ່ມຂຶ້ນ, ເຖິງແມ່ນວ່າ ຫຼາຍຄົນໃນນັ້ນໄດ້ສະແດງຄວາມຄິດທີ່ແຕກຕ່າງ ໃນຄຳສັນຍາຂອງທ່ານປະທານາທິບໍດີ ທີ່ຈະຕໍ່ສູ້ກັບການຄ້າມະນຸດ ແລະ ການປາບປາມພວກຄົນເຂົ້າເມືອງທີ່ຜິດກົດໝາຍກໍຕາມ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ປະທານາທິບໍດີ ທຣຳ ໃນວັນສຸກອາທິດແລ້ວ ໄດ້ເຊັນດຳລັດປະທານາທິບໍດີສະບັບໃໝ່ ທີ່ມອບອຳນາດໃຫ້ລັດຖະບານກາງ ເພື່ອຕໍ່ສູ້ກັບການຄ້າມະນຸດໄດ້ຫຼາຍຂຶ້ນ ປະທານາທິບໍດີ ດໍໂນລ ທຣຳ ໄດ້ກ່າວວ່າ “ຂ້າພະເຈົ້າຍັງໃຫ້ບູລິມະສິດໃນການຂະຫຍາຍທຶນ ສຳລັບການປະຕິບັດການຕໍ່ຕ້ານການຄ້າມະນຸດໃນງົບປະມານປີ 2021 ຂອງຂ້າພະເຈົ້າ, ຈັດເງິນທຶນ 70 ລ້ານໂດລາ ໃນການຍົກລະດັບການຟ້ອງຮ້ອງຄະດີ ຢູ່ກະຊວງຍຸຕິທຳ ພວກເຮົາຈະໃຊ້ເງິນ 123 ລ້ານໂດລາໃນການສະໜັບສະໜູນການປະຕິບັດການໃນລັດ ແລະ ທ້ອງຖິ່ນ ” ໜ້າທີ່ໃໝ່ຂອງກຸ່ມນະໂຍບາຍພາຍໃນປະເທດຂອງທຳນຽບຂາວ ຈະເພັ່ງເລັງໃສ່ການຕໍ່ສູ້ກັບການຄ້າມະນຸດຢູ່ລະດັບລັດຖະບານກາງ ລັດຖະບານກໍໄດ້ສັນຍາທີ່ຈະຮັບມືກັບບັນຫານີ້ ຢູ່ໃນລະດັບສາກົນເຊັ່ນກັນ ປະທານາທິບໍດີ ດໍໂນລ ທຣຳ ໄດ້ກ່າວວ່າ “ພວກເຮົາຈະປະກາດໃຊ້ກົດໝາຍຕ່າງໆເພື່ອຕໍ່ສູ້ກັບການລັກລອບການຄ້າທາງເພດ, ຂະຫຍາຍການສະໜັບສະໜູນໃຫ້ຜູ້ລອດຊີວິດ ແລະ ຍົກມາດຕະຖານຂຶ້ນດ້ວຍການທີ່ພວກເຮົາຈະເປັນຜູ້ຕັດສິນວ່າ ປະເທດອື່ນໆໄດ້ບັນລຸພັນທະໜ້າທີ່ຂອງເຂົາເຈົ້າເພື່ອຕໍ່ສູ້ກັບການຄ້າມະນຸດຫຼືບໍ່ ” ອົງການສິດທິມະນຸດຫຼາຍແຫ່ງບໍ່ໄດ້ໄປຮ່ວມກອງປະຊຸມສຸດຍອດ ກ່ຽວກັບ ການຄ້າມະນຸດຂອງທຳນຽບຂາວໃນວັນສຸກອາທິດແລ້ວ, ໂດຍຕຳໜິວິຈານລັດຖະບານທ່ານ ທຣຳ ສຳລັບການປະຖິ້ມຜູ້ເຄາະຮ້າຍຂອງການຄ້າມະນຸດ ໃນບັນດາພວກຄົນເຂົ້າເມືອງ ນຶ່ງໃນນັ້ນແມ່ນ ອົງການອົບພະຍົບສາກົນ, ທີ່ເວົ້າໃນຖະແຫຼງການສະບັບນຶ່ງວ່າ ນະໂຍບາຍຄົນເຂົ້າເມືອງຂອງທ່ານ ທຣຳ “ຈະສ້າງອັນຕະລາຍໃຫ້ຜູ້ເຄາະຮ້າຍການຄ້າມະນຸດ ແລະ ເສື່ອມຖອຍການປົກປ້ອງຜູ້ເຄາະຮ້າຍການຄ້າມະນຸດທີ່ໄດ້ບັນລຸມາ ເຊິ່ງຖືກອະນຸມັດໂດຍລັດຖະສະພາ ແລະ ໄດ້ປະຕິບັດໃນທົດສະວັດທີ່ຜ່ານມາ ” ປະທານາທິບໍດີ ທຣຳ ໄດ້ເຊື່ອມຕໍ່ການຜັກດັນຂອງທ່ານສຳລັບຍະໂຍບາຍຄົນເຂົ້າເມືອງທີ່ເຂັ້ມງວດຂຶ້ນກວ່າເກົ່າ ກັບສົງຄາມຕໍ່ຕ້ານການຄ້າມະນຸດ, ໂດຍອ້າງວ່າ ຜູ້ຍົກຍ້າຍຖິ່ນຖານຜິດກົດໝາຍ ແມ່ນຜູ້ກະທຳຜິດ ກ່ຽວກັບ ການລັກພາຕົວ ແລະ ການເອົາລັດເອົາປຽບແມ່ຍິງ ແລະ ເດັກນ້ອຍ ການຄ້າມະນຸດແມ່ນບັນຫາສິດທິມະນຸດທີ່ສຳຄັນໃນທົ່ວໂລກ, ເຊິ່ງຮູ້ຈັກກັນໃນ ຊື່ຂ້າທາດຍຸກໃໝ່ ອີງຕາມຕົວເລກຄັ້ງຫຼ້າສຸດທີ່ອອກໂດຍອົງການແຮງງານສາກົນນັ້ນ, ປະຊາຊົນ 24 ລ້ານ 9 ແສນຄົນໃນທົ່ວໂລກແມ່ນແຮງງານບັງຄັບ ຫຼື ຜູ້ເຄາະຮ້າຍຂອງການຄ້າມະນຸດ ເຊິ່ງຖືກພິຈາລະນາຢ່າງຜິດພາດວ່າ ເປັນປາກົດການຂອງສັງຄົມທີ່ບໍ່ໝັ້ນຄົງທີ່ມີສະຖາບັນອ່ອນແອ, ການຄ້າມະນຸດແມ່ນມີຢູ່ໃນເກືອບວ່າທຸກບ່ອນຂອງໂລກ ທ່ານນາງ ຄາຕາຣີນາ ໂຣເຊັນແບລັດ, ຜູ້ສະໜັບສະໜູນຜູ້ລອດຊີວິດຈາກການຄ້າມະນຸດກ່າວວ່າ “ມັນມີປະຊາກອນເດັນນ້ອຍທີ່ມີຄວາມສ່ຽງ ຜູ້ຊາຍໜຸ່ມ ແລະ ແມ່ຍິງໃນທົ່ວໂລກ ຜູ້ທີ່ຕົກເປັນເປົ້າໝາຍ ແລະ ຖືກຕາມລ່າໂດຍພວກຄ້າມະນຸດ ” ທ່ານນາງ ຄາຕາຣີນາ ຮູ້ກ່ຽວກັບຄວາມຈິງທີ່ວ່ານັ້ນໂດຍກົງ, ຫຼັງຈາກໄດ້ຕົກເປັນຜູ້ເຄາະຮ້າຍຂອງການຄ້າມະນຸດເມື່ອລາວອາຍຸ 13 ປີໃນລັດ ຟລໍຣິດາ ຕອນນີ້ລາວເຮັດວຽກເປັນຜູ້ສະໜັບສະໜູນຜູ້ລອດຊີວິດ ແລະ ມີຄວາມຍິນດີກັບໂຄງການລິເລີ່ມໃໝ່ຂອງທ່ານ ທຣຳ ນັ້ນວ່າ ເປັນໂອກາດທີ່ຈະສົ່ງເສີມສະຕິລະວັງຕົວ ແລະ ມີສ່ວນຮ່ວມໃນການຕໍ່ຕ້ານການຄ້າມະນຸດຫຼາຍຂຶ້ນ ແຕ່ທ່ານນາງໄດ້ສະແດງຄວາມເປັນຫ່ວງວ່າ ບັນດາຜູ້ລອດຊີວິດແມ່ນບໍ່ໄດ້ຮັບບົດບາດທີ່ເປັນສູນກາງຕື່ມ ໃນການທຳການຕັດສິນໃຈ ທ່ານນາງ ຄາຕາຣນາ ໄດ້ກ່າວວ່າ “ຂ້າພະເຈົ້າຢາກໄດ້ຍິນສຽງຂອງຜູ້ລອດຊີວິດຕື່ມອີກ ແລະ ລວມທັງທຸກໆອົງການຂອງລັດຖະບານກາງ ເພາະວ່າ ພວກເຮົາກໍມີວຽກທີ່ໃຫຍ່ຕ້ອງໃຫ້ເຮັດຄືກັນ ” ໃນຫົກເດືອນຂ້າງໜ້າ, ບັນດາອົງການຕ່າງໆຂອງລັດຖະບານກາງ ທີ່ໄດ້ມີສ່ວນຮ່ວມ ໃນປະຕິບັດການຕໍ່ຕ້ານການຄ້າມະນຸດນັ້ນ ຈະນຳສະເໜີຂໍ້ສະເໜີທີ່ໜັກແໜ້ນ ຕໍ່ການປະຕິບັດແຜນການຂອງປະທານາທິບໍດີ ດັ່ງທີ່ໄດ້ກ່າວໃນດຳລັດປະທານາທິບໍດີຂອງທ່ານນັ້ນ